钦定古今图书集成/明伦汇编/官常典/第602卷 > 王恺
## 钦定古今图书集成/明伦汇编/官常典/第602卷 > 王恺

按《蒲圻县志》：“恺字时举，号云谷，泰宁令允茂之子也。
永乐元年中乡试，明年登棨榜进士。明太宗文皇帝
靖难金陵，廷臣举恺，授知江宁。时百务倥偬，恺处之
裕如。上闻其政声，命抚畿甸，逋氓咸集。一日，上问户
部钱谷出纳，恺即面对，纤悉不爽。既预修《永乐大典》，
晋左春坊左中允。赞辅仁皇于储宫，汉庶人扈从北”
征。阴谋夺嫡，构陷宫僚，悉下之狱。恺在狱十年，诵读
不辍。仁皇登极，同被逮者擢置枢要，而恺适以母艰
终制。宣德初，起复，调补广西佥事。泗城土官卢氏与
岑豹争郁田州蛮奴黄佑强横，逼主岑绍奔南宁。一时猺獞，骚起为乱。乃遣征蛮将军山云、御史韩伟、陈
汭同恺往抚。恺宣谕威德，土官效顺，思恩、果、化咸底
于平。又同御史陈衡捧檄绥劳贵州土彝，劳勚茂树。
五年如京师，上嘉其政绩，赐游后苑，观元宵灯。恺上
疏陈六事，特赐俞允。九年征大藤峡、襄翊有功。至浔
州，建学宫，炎徼向化。正统四年转广东左参议，往抚
钦、廉叛寇黄宽等。事平，刻石于招远山。上锡之制曰：
“尔发身贤科，擢任京县，载转宫寮，陟左外台，克效劳
勚，特授奉政大夫，修正庶尹，以示褒嘉。尔其体朕至
意，以弼成国家之治。”五世孙基，葺其所遗诗文数十
篇，名曰《云谷集》。